b'\n_START_ARTICLE_\nLietuvos rus\xc5\xb3 s\xc4\x85junga\n_START_SECTION_\nIstorija\n_START_PARAGRAPH_\n\xc4\xaekurta 1995 m. spalio 28 d. Vilniuje, \xe2\x80\x9ePergal\xc4\x97s\xe2\x80\x9c kino teatre vykusioje konferencijoje. Registruota Teisingumo ministerijoje 1995 m. gruod\xc5\xbeio 28 d. (kodas 193025269, registracijos adresas Vilnius, Savanori\xc5\xb3 pr. 11-70)._NEWLINE_Partijos steigim\xc4\x85 paskatino Rus\xc5\xb3 bendruomeni\xc5\xb3 tarptautinis kongresas, kuriam vadovavo Dmitrijus Rogozinas, siek\xc4\x99s suvienyti po TSRS subyr\xc4\x97jimo tapusiose nepriklausomomis, taip pat kitose valstyb\xc4\x97se veikian\xc4\x8dias rus\xc5\xb3 bendruomenes. Partijos iniciatorius buvo Antrojo pasaulinio karo dalyvis Antanas Naru\xc5\xa1evi\xc4\x8dius._NEWLINE_1996 m. Seimo rinkimuose partija surinko 1,63 proc. bals\xc5\xb3 ir \xc4\xaf Seim\xc4\x85 nepateko. 1997 m. savivaldybi\xc5\xb3 rinkimuose LRS dalyvavo kartu su Lietuvos pilie\xc4\x8di\xc5\xb3 aljansu (LPA). Vilniuje laim\xc4\x97tos 10, Klaip\xc4\x97doje \xe2\x80\x93 7 vietos, ta\xc4\x8diau netrukus LPA nariai prisi\xc5\xa1liejo prie konservatori\xc5\xb3 ir LRS liko tik 4 vietos Vilniuje bei 3 Klaip\xc4\x97doje._NEWLINE_2000 m. savivaldybi\xc5\xb3 rinkimuose Vilniuje partija surinko 3,9 proc. bals\xc5\xb3 ir \xc4\xaf taryb\xc4\x85 nepateko, o Klaip\xc4\x97doje gautos 7 vietos. 2000 m. Seimo rinkimuose LRS dalyvavo koalicijoje su Lietuvos demokratine darbo partija, Naujosios demokratijos partija ir Lietuvos socialdemokrat\xc5\xb3 partija ir gavo Seime 3 vietas \xe2\x80\x93 Seimo nariais tapo Sergejus Dmitrijevas, Vladimiras Orechovas ir Jurgis Utovka._NEWLINE_2001 m. \xc4\xafvesta fiksuota naryst\xc4\x97. 2002 m. savivaldybi\xc5\xb3 rinkimuose LRS laim\xc4\x97jo 11 viet\xc5\xb3, i\xc5\xa1 j\xc5\xb3 Vilniuje \xe2\x80\x93 6, Klaip\xc4\x97doje \xe2\x80\x93 3, Visagine \xe2\x80\x93 2. 2007 m. savivaldybi\xc5\xb3 rinkimuose LRS laim\xc4\x97jo 5 viet\xc5\xb3, i\xc5\xa1 j\xc5\xb3 Vilniuje \xe2\x80\x93 2, Klaip\xc4\x97doje \xe2\x80\x93 2, Visagine \xe2\x80\x93 1.\n_START_SECTION_\nIdeologija\n_START_PARAGRAPH_\nPagrindiniu u\xc5\xbedaviniu partija i\xc5\xa1k\xc4\x97l\xc4\x97 tautini\xc5\xb3 ma\xc5\xbeum\xc5\xb3 integracij\xc4\x85 \xc4\xaf Lietuvos visuomenin\xc4\xaf ir kult\xc5\xabrin\xc4\xaf gyvenim\xc4\x85, demokratijos ir pilietin\xc4\x97s visuomen\xc4\x97s pl\xc4\x97tr\xc4\x85.\n_START_SECTION_\nStrukt\xc5\xabra\n_START_PARAGRAPH_\nTuri skyrius Visagine (200 nari\xc5\xb3, pirmininkas Igor Krasikov), Klaip\xc4\x97doje (350 nari\xc5\xb3, pirmininkas Via\xc4\x8deslav Titov), Palangoje, Vilniuje, Kaune (pirminink\xc4\x97 Valentina Aleksandrova), \xc5\xa0ven\xc4\x8dioni\xc5\xb3 rajone (pirminink\xc4\x97 Tatjana Vi\xc5\xa1nevskaja).'